 सोमवार गी जम्मू-पुंछ लोकसभा चुनावी खेतर दे कांग्रेस दे समर्थन च राहुल गांधी ते उमर अब्दुल्ला दा विजयपुर च चुनावी रैली दे दरान इक साथें औना उस दौर दा चेता करौआंदा ऐ जेल्लै जगीरदारी शासन अपने राज्य गी मजबूत बनाने ते समान दुश्मने गी हराने लेई हत्थ मलांदे हे।  एह् उस पछोकड़ दे गठबंधन दी बी याद दोआंदा ऐ जेह्‌ड़ा हाल च गै भारत ते जम्मू ते कश्मीर दी द’ऊं शासन न बरासतें च होआ हा।  खुशी दे लैह्‌जे च अब्दुल्ला ने, पछोकड़ गी भलांदे होई कार्यक्रम गी ‘इतेहासक’ दस्सेआ।  उनें कांग्रेस ते नैशनल कांफ्रैंस दे सत्ता बंडने दे गठबंधन गी बिरासती प्रकृति दा दस्सेआ जेल्लै उनें साफतौरे उप्पर एह् गलाया जे मेरे दादा शेर-ए-कश्मीर शेख अब्दुल्ला ते पैह्‌ले प्रधानमंत्री जवाहर लाल नेहरू बी इतेहासक सरबंध कन्नै जुड़े दे हे।  ते फ्ही इक होर इतेहासक सरबंध उप्पर शेख साहिब ते इंदिरा जी ने दस्तख्त कीते, फ्ही इंदे (राहुल दे) प्यो (राजीव गांधी) ते मेरे बब्ब (फारूक अब्दुल्ला) ने इस सरबंध गी होर मजबूत कीता।  ते हून अस इत्थै थुआड़े समर्थन कन्नै त्रीह् पीढ़ी गी पेश करा करने आं तां जे इस सरबंधै गी होर मता सौह्‌गा बनाया जाई सकदा ऐ ब ओह् इनें गठबंधनें दी कृत्रिमता थमां ते फ्ही कश्मीर दी डूंह्‌गी बर्फू च दफन होने कन्नै बी बिल्कुल अनजान नेईं होङन।  ओह् इस तत्थ उप्पर बी गलत रेह् जे लोकतांत्रिक देशें च मजूदा दौर च दौनें शासित वंशज त्रीह पीढ़ी नेईं बल्के नेहरू दी चौथी पीढ़ी ते अब्दुल्ला दी त्रीह् पीढ़ी गी पेश करदे न।  इतेहास इस चाल्ली दी मसालें कन्नै भरोचे दा ऐ जित्थै जां तां समान बरोधी कन्नै लड़ने लेई जां फ्ही इक साथें इक गै उद्देश्य दी प्राप्ति लेई, पछोकड़ च महाराजा ते महारानियें अपने राज्यें गी दूए कन्नै मलाया।  लम्मी दौड़ च इस चाल्ली दे समझौते निक्की अवधि ते बड्डे नसकान दे तौरै उप्पर साबत होए न। 